送聶士友通判上印入朝
作者：楊萬里
朝代：宋

paragraphs: 君家樞相扶天極，氣凌霜雪忠貫日。
史家有筆歎無人，今有此人無此筆。
君侯名家千里駒，拱璧盈尺徑寸珠。
合登清廟薦六瑚，合參豹尾隨屬車。
胡爲小緩雲間翮，朅來螺浦分風月。
開軒不與俗客談，明月清風入牙頰。
只今上印去朝天，春風玉笋催綴班。
相門有相君勉旃，凌煙再寫進賢冠。